اؤز آنا دیللرینده تعلیم تربیه دن محروم اولان اوشاقلار، مدرسه ده آنا دیللری یاساق اولان یئنی یئتمه لر ساوادلانماق اوچون اؤنجه دیللرینی و سونرا دا کیملیک و کولتورلری نین بؤیوک پارچاسینی بوراخیب دَییشدیرمه یه مجبور قالیرلار. بو سببدن آسیلی، غیر فارس میللت لرین آراسیندا تحصیللی لرین ساییسی گئتدیکجه آزالیر. بونونلا بیرگه ایراندا وار اولان سیاسی - ایجتماعی - ایقتصادی برابرسیزلیک داهادا درینله شیر. بو آیری سئچگی لیک نتیجه سینده غیر فارس میللتلر گونو- گوندن داها آرتیق حاشیه یه سورولوب، مارژیناللاشیرلار.
بو راسیست سیستئمین هدفی، غئیری فارس میللتلرین دوشونجه گوجونو محدودلاشدیرماق، توپلومدا سس سیزلیک کولتورو یارادیب، بو میللتلری حاکیم سیاستین خیدمتینه گتیرمکدیر.
هر میللتین دیلی نین آزاد و رسمی اولونماسی او میللتین آزادلیغی یولوندا آتدیغی ان اؤنملی آددیملاردان بیریدیر. هابئله هر اوشاغین اؤز آنا دیلینده تحصیل آلماسی او اوشاغین ان ایبتدائی حقلریندن بیری ساییلیر. بیر میللتین اوشاقلارینی بو حقدن محروم ائتمک او میللتین ان طبیعی حاققینی و آزادلیغینی اینکار ائتمک دئمک دیر.
سورگونده گونئی آذربایجان (ایران) قلم انجومنی، دیل و کولتور استعمارینا و عومومیتله ایراندا حاکیم اولان رسمی (دولتی) و غیررسمی راسیسمه قارشی میلتیمیزین موباریزه سینی حیمایت ائتمه یی اؤزونه هدف و وظیفه گؤرور.
مهر آیی نین بیرینده مدرسه لرین باشلانماسی دؤولتی راسیزمین گوجلنمه سی و تکرار تولید اولونماسیدیر. اؤز میللتیمیز و بوتون ظولم آلتینداکی میللتلرله بیرگه بو دولتی راسیزمه قارشی چیخیب و دئییریک:
آنا دیلیمیزین رسمی لشمه سی، دیل و دوشونجه آزادلیغی اوغورندا موباریزه ائدیب و حبس اولونان عزیزیلریمیزین قئید - شرطسیز آزادلیغی نی دیله ییریک.
سورگونده گونئی آذربایجان (ایران) قلم انجومنی
شهریور 1392
azb_Arab azb_Arab azb_Arab azb_Arab azb_Arab azb_Arab azb_Arab pes_Arab